
ACTA SEDIS 


COMMENTARIUM OFFICIALE 


ACTA PII PP. X 


EPISTOLA ENCYCLICA. 


AD V. E. GEORGIUM KOPP S. R. E. PRESBYTERUM CARDINALEM 
EPISCOPUM VRATISLAVIENSEM 
CETEROSQUE ARCHIEPISCOPOS ET EPISCOPOS GERMANIAE © 
DE CONSOCIATIONIBUS OPIFICUM CATHOLICIS ET MISTISs. 


PIUS PP. X 


DILECTE FILI NOSTER ET VENERABILES FRATRES 
SALUTEM ET APOSTOLICAM BENEDICTIONEM. 


Singulari quadam caritate benevolentiae erga Germaniae 
catholicos, qui, huic apostolicae Sedi summa fide atque obse- 
quio devincti, generose ac fortiter contendere pro Ecclesia con- 
sueverunt, impulsi sumus, venerabiles fratres, omne studium 
curamque convertere ad eam excutiendam controversiam, quae 
inter eos est, de consociationibus opificum: de qua quidem con- 
troversia iam pluries Nos proximis annis cum plerique vestrum 
tum prudentes et graves viri utriusque partis edocuerant. At- 
que eo studiosius incubuimus ad rem, quia pro apostolici officii 
conscientia intelligimus sacrosanctum Nostrum esse munus eniti 
et efficere, ut doctrinam catholicam hi Nobis dilecti filii since- 
ram et integram servent, nec ullo pacto sinere, ut ipsa eorum 
Fides periclitetur. Nisi enim mature excitentur ad vigilandum, 
patet periculum eis esse, ne paullatim et quasi imprudenter in 
vago quodam nec definito genere christianae religionis acquie- 
scant, quae interconfessionalis dici solet, et cum inani commu- 

nitatis christianae commendatione diffunditur, cum tamen ma- 
nifesto nihil ea sit praedicationi Iesu Christi magis contrarium. 
Accedit quod, cum maxime Nobis in optatis sit catholicorum 
fovere et firmare concordiam, amoveri quaslibet volumus causas 
dissensionum, quae, bonorum vires distrahendo, non possunt, 
nisi adversariis Religionis, prodesse: quin etiam cupimus opta- 
musque, ut cum ipsis civibus a professione catholica alienis no- 
stri eam pacem colant, sine qua nec disciplina societatis huma- 
nae nec prosperitas civitatis queat consistere. — Quamvis autem, 
ut diximus, statum huius causae haberemus cognitum, tamen 
placuit, antequam eam diiudicaremus, uniuscuiusque vestrum, 
venerabiles fratres, exquirere sententiam: vosque rogantibus 
Nobis ea quidem diligentia ac sollicitudine singuli respondistis 
quae gravitati quaestionis erat consentanea. 

Itaque primo loco edicimus catholicorum omnium officium 
esse et quidem in consuetudine vitae tum privata tum communi 
et publica sancte inviolateque servandum, tenere firmiter profi- 
terique non timide christianae veritatis principia, Ecclesiae ca- 
tholicae magisterio tradita, ea praesertim quae Decessor Noster 
sapientissime in Encyclicis Litteris Rerum novarum exposuit; 
quaeque maxime et episcopos Borussiae, qui anno Mcm Fuldam 
convenerant, in suis consultis secutos esse scimus, et vosmet 
ipsos, rescribentes Nobis quid de hac quaestione sentiretis, sum- 
matim complexos esse videmus. 

Videlicet quidquid homo christianus agat, etiam in ordine 
rerum terrenarum, non ei licere bona negligere quae sunt supra 
naturam, immo oportere, ad summum bonum, tamquam ad 
ultimum finem, ex christianae sapientiae praescriptis, omnia 
dirigat: omnes autem actiones eius, quatenus bonae aut malae 
sunt in genere morum, id est cum iure naturali et divino con- 
gruunt aut discrepant, iudicio et iurisdictioni Ecclesiae sub- 
esse. — Quicumque vel singuli vel consociati christiano glorien- 
tur nomine, non eos debere, si officii sui meminerint, inimicitias 
simultatesque alere inter ordines civium, sed pacem caritatem- 
que mutuam. — Causam socialem controversiasque ei causae 

subiectas de ratione spatioque operae, de modo salarii, de volun- 
taria cessatione opificum, non mere oeconomicae esse naturae, 
proptereaque eiusmodi, quae componi, posthabita Ecclesiae 
auctoritate, possint, « quum contra verissimum sit eam (quae- 
« stionem socialem) moralem in primis et religicsam esse, ob 
« eamque rem ex lege morum potissimum et religionis iudicio 
« dirimendam » 

Iam, quod ad societates operariorum attinet, quamquam iis 
propositum est commoda huius vitae comparare sociis, tamen 
maxime probandae, aptissimaeque omnium ad veram solidam- 
que sociorum utilitatem illae sunt habendae, quae praecipue re- 
ligionis catholicae fundamento constitutae sunt et Ecclesiam 
aperte sequuntur ducem: id quod pluries Nosmet ipsi, ut ex di- 
versis gentibus occasio oblata est, declaravimus. Ex quo illud con- 
sequitur, ut consociationes huiusmodi, confessionis, ut aiunt, ca- 
tholicae, in regionibus catholicorum certe ac praeterea in aliis 
omnibus, ubicumque per eas variis sociorum necessitatibus con- 
suli posse videatur, institui atque omni ope adiuvari oporteat. 
Neque vero, - si de iis consociationibus agitur, quae causam re- 
ligionis et morum directe aut oblique contingant - res foret quae 
probari ullo modo posset, in iis ipsis regionibus, quas modo me- 
moravimus, fovere et propagare velle consociationes mistas, id 
est, quae ex catholicis et acatholicis conflentur. Etenim, ut alia 
omittamus, in magnis sane periculis ob societates huius generis 
versantur aut certe versari possunt nostrorum et integritas Fi- 
dei et iusta obtemperatio legibus praeceptisque Ecclesiae catho- 
licae: quorum quidem periculorum etiam in pluribus e vestris 
de hac quaestione responsis, venerabiles fratres, apertam signi- 
ficationem legimus. 

Nos igitur mere catholicas, quotquot sunt in Germania, 
consociationes opificum perlibenter omni ornamus laude, cupi- 
musque bene evenire quidquid nituntur in commodum multi- 
tudinis operariae, laetioraque semper eis optamus incrementa. 
Verumtamen, hoc cum dicimus, non negamus fas esse catho- 

licis - ut meliorem opifici fortunam, aequiorem mercedis et labo- 
ris conditionem quaerant, aut alia quavis honestae utilitatis 
causa - communiter cum acatholicis, cautione adhibita, laborare 
pro communi bono. Sed eius rei gratia, malumus catholicas 
societates et acatholicas iungi inter se foedere per illud oppor- 
tunum inventum, quod Cartel dicitur. 

Hic autem, venerabiles fratres, non pauci a Nobis petitis, ut 
Syndicatus christianos qui appellantur, uti hodie in vestris dioe- 
cesibus constituti sunt, per Nos vobis tolerare liceat, propterea 
quod et numerum opificum longe maiorem, quam consociatio- 
nes mere catholicae, complectuntur, et magna, si id non liceret, 
essent incommoda secutura. Cui Nos petitioni, respicientes pecu- 
liarem rei catholicae rationem.in Germania, putamus conceden- 
dum, declaramusque tolerari posse, et permitti catholicis, ut eas 
quoque societates mistas, quae in vestris sunt dioecesibus, parti- 
cipent, quoad ex novis rerum adiunctis non desinat huiusmodi 
tolerantia aut opportuna esse aut iusta; ita tamen, si cautiones 
adhibeantur idoneae ad declinanda pericula, quae in eius gene- 
ris consociationibus inesse diximus. Quarum cautionum haec 
praecipua sunt capita. — Primum omnium, curandum est, ut 
qui opifices catholici horum Syndicatuum participes sunt, iidem 
catholicis operariorum societatibus, quae Arbeitervereine appel- 
latione notantur, sint adscripti. Quod si ob hanc causam debeant 
alicuius rei, praecipue pecuniae, iacturam facere, pro certo ha- 
bemus, eos, ut sunt incolumitatis fidei suae studiosi, non invite 
facturos. Etenim feliciter usu venit, ut hae consociationes ca- 
tholicae, adnitente clero cuius ductu vigiliaque gubernantur, 
plurimum valeant ad sinceritatem fidei, ad integritatem mo- 
rum tuendam in sociis, atque ad alendos eorum religiosos spi- 
ritus multiplici exercitatione pietatis. Quare qui consociationi- 
bus hisce moderantur, non est dubium, quin, gnari temporum, 
velint, praesertim de iustitiae et caritatis officiis, ea praecepta 
et praescripta tradere operariis, quae his necessarium aut utile 
sit probe novisse, ut in Syndicatibus recte possint et secundum 
doctrinae catholicae principia versari. 

Praeterea, Syndicatus iidem - ut sint tales, quibus catho- 
lici dare nomen possint - necesse est ab omni se contineant 
vel ratione vel re quae cum doctrinis mandatisque Ecclesiae 
legitimaeve potestatis sacrae non conveniat: itemque ne quid 
minus probandum ex hoc capite aut scripta aut dicta aut facta 
eorum praebeant. Quare Sacrorum Antistites officii ducant san- 
ctissimi, observare sedulo, quem ad modum hae societates se 
gerant, et vigilare, ne catholici homines ex earum communione 
aliquid detrimenti capiant. Ipsi autem catholici Syndicatibus 
adscripti ne umquam siverint, ut Syndicatus, etiam qua tales, 
in curandis terrenis sociorum rebus ea profiteantur aut faciant, 
quae quocumque modo contraria sint praeceptis, supremo Ec- 
clesiae magisterio traditis, iisque praesertim, quae supra revo- 
cavimus. Et hanc ob causam quoties de rebus attingentibus 
mores, id est de iustitia aut caritate, quaestiones exsistent, 
attentissime vigilabunt episcopi, ne fideles catholicam mo- 
rum disciplinam negligant, neve ab ea transversum unguem 
discedant. 

Equidem certum habemus, venerabiles fratres, fore ut quae 
hic a Nobis praescripta sunt, ea vos religiose inviolateque ser- 
vanda curetis, Nosque diligenter et assidue de re tanti momenti 
certiores faciatis. Quoniam vero hanc Nobis assumpsimus cau- 
sam, eiusque iudicium, consultis episcopis, Nostrum debet esse, 
praecipimus bonis quotcumque numerantur in catholicis, ut ea- 
dem de re iam nunc omni inter se disputatione abstineant; qui 
quidem, iuvat confidere futurum, ut, fraternae servientes cari- 
tati, pleneque obsequentes auctoritati Nostrae suorumque Pa- 
storum, integre et ex animo efficiant quae iubemus. Quod si qua 
inter eos rerum difficultas oriatur, quo modo dissolvenda ea sit, 
habent in promptu: adeant episcopos suos consultum, hique 
rem ad apostolicam hanc Sedem deferent, a qua diiudicabitur. 
Quod reliquum est - et ex iis quae diximus, facile colligitur - 
quemadmodum ex una parte nemini fas esset accusare de su- 
specta Fide eoque impugnare nomine qui, constantes in de- 
fendendis doctrinis iuribusque Ecclesiae, tamen recto consilio 

volunt de Syndicatibus mistis esse, et sunt, ubi pro locorum 
rationibus potestati sacrae visum est Syndicatus huiusmodi, 
certis adhibitis cautionibus, esse permittere: item, altera ex parte 
valde improbandum foret inimice insectari consociationes mere 
catholicas - quod genus contra omni est ope adiuvandum ac pro- 
vehendum - atque adhiberi velle et quasi imponere interconfes- 
sionale, quod aiunt, genus, idque per speciem quoque exigendi 
ad unam eamdemque formam omnes, quotquot sunt in singulis 
dioecesibus, catholicorum societates. 

Interea, dum pro Germania catholica, ut magnos habeat in 
re et religiosa et civili progressus, vota facimus, ea ut feliciter 
eveniant, singularem Dei omnipotentis opem et Virginis Matris 
Dei, quae ipsa regina pacis est, patrocinium genti dilectae im- 
ploramus: atque auspicem divinorum munerum et eamdem 
praecipue benevolentiae Nostrae testem, apostolicam benedi- 
ctionem vobis, dilecte fili Noster et venerabiles fratres, vestro- 
que clero et populo amantissime impertimus. 

Datum Romae apud S. Petrum die xxiv mensis septembris 
Pontificatus Nostri anno decimo. 


EPISTOLAE. 
I. 


AD REVMUM P. PACIFICUM A SEJANO, ORDINIS FRATRUM MINORUM CAPULATORUM 
MINISTRUM GENERALEM: DB URBANO S. LAURENTII BRUNDUSINI COLLEGIO. 


Dilecte fili, religiose vir, salutem et apostolicam benedictionem. — 
Quod accepimus propediem fore, ut Urbanum Laurentii Brundusini 
Collegium dedicetur, vehementer Nobis gratum accidit: laudamusque 
providentiam curamque tuam, dilecte fili, qui alumnis optimae spei ex 
omni religiosa familia quam moderaris, ad exquisitiorem disciplinam 
erudiendis hance domum aperueris. Velle sacram iuventutem doctrinae 
laude florere, saluberrimum sane consilium est, planeque his temporibus 
congruens. Nam hodie maxime, cum, ob eruditionem late propagatam, 
virtus ipsa quae non sit satis polita studiis contemnitur, si quidem 
clerus adulescens ad divinum exercendum ministerium, bene a doctrina 
instructus, accesserit, non modo dignitatem sacerdotii tuebitur aptius, 

sed, quod maius est, in sacris ipsis muneribus multo versabitur utilius. 
Atque hoe de clericis Ordinum religiosorum etiam, non de iis dum- 
taxat qui in medio aestu saeculi vivunt, est dicendum. Est igitur, cur 
tibi, dilecte fili, gratulemur ob institutum huiusmodi, quod et Fratrum 
Capulatorum familiae, et populo christiano valde potest evenire frugi- 
ferum. Eveniet autem sine dubitatione ulla, si hac lege sancte dirigatur, 
ut propria Franciscanae disciplinae natura atque ratio in omni ipsius 
temperatione spiret. Quare uberem doctrinae eiusque sanae et incor- 
ruptae copiam percipiant alumni; at simul, quia, vacua virtutum soli- 
darum pondere, scientia inflat, idcirco humilitatis et obedientiae, pau- 
pertatis et paenitentiae spiritum penitus imbibant: haec enim sunt 
tamquam animi lineamenta Francisci beatissimi, cui nulla fuit sublimior 
philosophia quam scire Iesum et hunc crucificum. Eo vel magis quod 
propter eam praecipue causam Collegium est conditum, ut sacerdotes 
sacris missionibus idoneos efferat: quae causa homines requirit iis 
abunde ornatos virtutibus, quaas memoravimus. Ceterum de his rebus 
omnibus videmus in Collegii Statutis optime esse cautum. Itaque ut illa 
rite observentur praescripta et cupimus et volumus: atque auspicem 
divinorum munerum, apostolicam benedictionem tibi, dilecte fili, et 
doctoribus discipulisque Instituti Laurentiani amantissime impertimus. 

Datum Romae apud S. Petrum, die xxv mensis octobris mcmxI, 
Pontificatus Nostri anno nono. 


PIUS PP. X. 


Il. 


AD D. DOCTOREM M. WINAUDS AQUISGRANENSIS CONVENTUS CATHOLICORUM E 
GERMANIA PRIMUM PRAESIDEM, VALDE PROBAT RERUM CAPITA DE QUIBUS 
IN CONVENTU ACTURI SUNT. 


Dilecte fili, salutem et apostolicam benedictionem. — Cum annuos 
Catholicorum Germaniae celebres conventus faciamus plurimi ut qui 
nomini Germanico ad religiosam civilemque rem maxime sint utiles et 
salutares, pergratum Nobis accidit quod nuntiasti, vos proxime conven- 
turos Aquisgranum, in urbem vetustate venerabilem, rerumque gestarum 
monumentis illustrem, qua quidem vos nullam opportuniorem ad coéun- 
dum hoc anno eligere potuistis. Ibi enim tonare etiamnunc in concio- 
nibus videtur magnus ille catholicae Fidei iurisque propugnator et 
vindex, qui religione, integritate et prudentia, actuosaque virtute optimo 
cuique eluxit in exemplum, Ludovicus Windthorst, cuius immortalia in 

se promerita grate pieque commemorans Germania catholica natalem 
eius centesimum mox, ut decet, celebrabit. Nec vobis in hac re ad con- 
firmandum, ad fovendum deesse poterat archiepiscopus vester, dilectus 
filius Noster, Cardinalis Antonius Fischer, quem diligentissimum pasto- 
ralis officii eumdemque Nostri et apostolicae Sedis perstudiosum plu- 
rimis iam experimentis probe cognovimus. Iamvero capita rerum de 
quibus in proximo conventu actum iri scribis, maximi sane momenti 
sunt ac ponderis. Etenim sacrarum expeditionum ad exteros eiusmodi 
est opus, quod pluribus apud bonos commendari non debeat: quisquis 
intelligit quanti sit verae fidei lumine illustrari, si quem christianae 
caritatis igniculum sentiat, profecto tot miseris fratribus qui in tenebris 
iacent et in umbra mortis, pro facultate succurret. Nec minus probari 
catholicis omnibus debet quod habetis propositum rursus affirmateque 
testandi non passuros vos esse, ut Religionis doctrina qua, tamquam 
fundamento, omnis recta disciplina institutioque nititur, quaeque perni- 
ciosis horum temporum motibus praecipue obsistit, e scholis publicis 
exulet. Neque enim Nos latet quanta in hoc genere sit adversariorum 
pertinacia. Praeterea placet vehementer, quod studetis validius usque 
repugnare iis qui, cum summum bonum in fruendis huius vitae suavi- 
tatibus ponant, neque confidant se posse socialem, ut aiunt, quaestionem 
aliter dirimere quam si hunc societatis humanae statum in re morali, 
politica, oeconomica, subverterint, multitudinem rudem praecipue et 
incautam ad se alliciunt ut, contemptum Religionis et despicientiam 
Dei, quem ipsum contendunt nullum esse, animis instillantes, ad susci- 
piendum in superiores ordines immortale odium atque ad imperium 
cuiusvis potestatis legitimae detrectandum sensim perducant. Horum in 
laqueos ne incidant opifices praesertim, qui magis quam caeteri peri- 
culis patent, scimus Catholicos Germanos iam diu elaborare cum laude. 
Vos igitur, progredientes alacres in incepto, pergite operariam plebem 
ad religiosum socialemque profectum adjuvare, eiusque legitimis ratio- 
nibus, salva iustitia et caritate, consulere. In quo haee vobis sancta 
semper erit lex, ut mandatis consiliisque episcoporum vestrorum fide- 
liter obsequamini, operam vestram exigentes ad ea praescripta quae 
decessores Nostri et Nosmetipsi hac in causa edidimus. De vestra vero 
erga apostolicam Sedem pietate ac fide, Nobis nunquam dubium fuit; 
sed tamen quod tu, dilecte fili, summum Nobis obsequium studiumque 
professus, addis in tuis litteris, Germanis Catholicis esse imprimis curae 
ut Romanus Pontifex, qui nunc nec tolerabili et precaria conditione 
utitur, meliore utatur, eiusque potissime in tuto sit liberum ab omni 
aliena potestate arbitrium, id Nos magnopere consolatur. Interea nihil 

Nobis est optatius quam ut ex omnibus ordinibus civium, e sodalitiis 
nostrorum toto Imperio diffusis frequentissimi ad istum conventum 
confluant; caritas in vestris disputationibus dominetur, quaemadmodum 
fraterna inter vos et Fidei et patriae necessitudo postulat; et, quod 
caput est, talia sint consulta vestra, quae istius populi temporibus 
magno usui esse possint. Divinorum autem munerum auspex et paternae 
Nostrae benevolentiae testis apostolica sit benedictio, quam tibi, dilecte 
fili, iis qui tecum conventui curando praesunt, atque universis qui con- 
venient, amatissime impertimus. 

Datum Romae apud S. Petrum, die xu iulii mcmxu, Pontificatus 
Nostri anno nono. 


PIUS PP. X. 


III. 


AD R. P. D. IOANNEM VINCENTIUM TASSO, EPISCOPUM AUGUSTANUM: DE SYNODO 
DIOECESANA AB IPSO HABITA. 


Venerabilis frater, salutem et apostolicam benedictionem. — Offi- 
ciosissimis litteris admodum delectati sumus, guas, una cum clero 
tecum in dioecesanam Synodum congregato, nuperrime, prius quam 
coetum dimitteres, ad Nos dedisti. Ea enim nuntiabas, quibus animus 
Noster, medias inter has rerum acerbitates. merito recrearetur: alterum, 
quod veteres synodales constitutiones ita temperavistis, ut eas horum 
temporum condicioni et disciplinae accomodaveritis; in quo recte cautum 
a vobis est, ne quid ex iis neglegeretis quae in christiani populi utili- 
tatem videmur opportune ad hune diem decrevisse ; alterum, quod, 
Anselmo duce, sanctissimo illo doctissimoque viro quem urbs vestra 
Ecclesiae peperit, magisterio et auctoritati apostolicae Sedis tantum vos 
tribuere ostenditis, quantum filios studiosissimos decet. Utrumque cum 
tibi, venerabilis frater, tum sacerdotibus qui in Synodum coiverunt, 
ex animo gratulamur; spem vero certam fovemus, futurum, ut iis ad 
effectum perductis quae prudenter deliberastis, christianarum virtutum 
laudes neque in tuis clericis neque in reliquis e populo desiderentur. Qua 
in re ul optatis respondeat exitus, apostolica efficiat benedictio, quam 
tibi, venerabilis frater, et clero populoque tuo. paternae benevolentiae 
Nostrae testem, peramanter impertimus. 

Datum Romae apud S. Petrum, die xxx mensis augusti an. McMxu, 
Pontificatus Nostri decimo. 


PIUS PP. X. 


66 Acta Apostolicae Sedis. - Commentarium Officiale. 


AD RR. PP. DD. CAROLUM CASTELLI, ARCHIEPISCOPUM FIRMANUM, CAMILLUM 


MORESCHINI, ARCHIEPISCOPUM CAMERINENSEM, CETEROSQUE EPISCOPOS 
REGIONIS PICENAE INFERIORIS: DE ANNUO EORUM COETU PROXIME HABITO. 


Venerabiles fratres, salutem et apostolicam benedictionem. — E 
litteris quas die septimo et decimo huius mensis ad Nos dedistis, liben- 
tissime accepimus vestro vos more in Lauretanam urbem coéuntes, ut 
ea communi consilio decerneretis quae essent ecclesiis vestris aptius 
profutura, initium rei per amplissimam observantiae erga Nos vestrae 
significationem facere voluisse. Hoc equidem humanitatis pietatisque 
officium amavimus, eo vel magis quod profitebamini, religiose vos prae- 
scriptionibus esse obsecuturos quas de Italiae Seminariis nuperrime per 
sacram Congregationem Consistorialem promulgari iussimus. Profecto 
Sacrorum alumnos, ut habetis compertum, in oculis ferimus, et omnia 
ad hune diem experti esse ac tentasse videmur, ut, quos vitam in pro- 
ximorum salutem sancte traducere aliquando oporteat, iis nihil desit ad 
legitimum cultum et animi et ingenii. Vestrum igitur est, ita eos pie 
vivendi disciplina ac rectis doctrinis excolere, ut, quibus manus impo- 
sueritis, in suo quisque munere egregie versentur, et morum integritate, 
religione, sapientia omnibus praeluceant. Qua in re opera erit vestra 
fructuosior, si a beatissima Virgine, cuius Almam Domum in regione 
vestra constitisse gloriamini, auxilium petere non cessabitis: quae enim 
Apostolis sanctis bona mater adfuit, eius opem in iuventute sacra optime 
instituenda non esse vobis defuturam pro certo habeatis. Caelestium 
interea munerum auspicem ac paternae benevolentiae Nostrae testem, 
vobis, venerabiles fratres, et clero populoque vestro apostolicam bene- 
dictionem peramanter impertimus. 

Datum Romae apud S. Petrum, die xxiv mensis septembris 
anno mcmxt, Pontificatus Nostri decimo. 


PIUS PP. X. 

V. 


AD V. E. GEORGIUM KOPP, S. R. E. PRESBYTERUM CARDINALEM, EPISCOPUM 
VRATISLAVIENSEM: DENA SACERDOTII, QUINA EPISCOPATUS LUSTRA FELI- 
CITER EXPLENTI GRATULATUR. 


Dilecte fili Noster, salutem et apostolicam benedictionem. — Magna 
cum animi voluptate nuntium accepimus, quinquagesimum sacerdotii 
itemque quintum et vicesimum episcopatus tui Vratislaviensis natalem a 
te propediem celebratum iri, concordi ac geminata cleri populique tui lae- 
titia. Utrumque tibi eventum, dilecte fili Noster, ex animo gratulamur non 
una de causa: tum quod filiorum gaudia patrem decet habere communia, 
tum potissime quod tam diuturnum aetatis spatium ita in procuranda 
hominum salute et in re catholica provehenda consumpsisti, ut plurimum 
laudis atque utilitatis Ecclesiae pepereris. Cupimus igitur omnique Deum 
contentione precamur ut te incolumem quam diutissime tueatur; ita 
sane perges creditum tibi gregem, qua es industria sollertiaque, mode- 
rari, et de eo deque Ecclesia universa mereri optime. Bona tandem spe 
freti, futurum, ut haec singularis benevolentiae Nostrae significatio, qua 
volumus sollemnibus proxime habendis veluti cumulum afferre, per- 
grata tibi perque iucunda accidat, caelestium auspicem munerum, tibi 
dilecte fili Noster, et clero populoque tuo apostolicam benedictionem 
peramanter in Domino impertimus. 

Datum Romae apud S. Petrum, die x1 mensis octobris an. McmMxi!, 
Pontificatus Nostri decimo. 


PIUS PP. X. 


| 

S. CONGREGATIO DE PROPAGANDA FIDE 


NOMINATIO ADMINISTRATORIS APOSTOLICI. 


Litteris sacrae Congregationis de Propaganda Fide, nominatus est: 


12 octobris 1912. — Administrator Apostolicus Transvaalensis , 
R. P. Carolus Cox, ex Congregatione Oblatorum B. Mariae Virginis 
Immaculatae. 


S. CONGREGATIO RITUUM 


I. 
ROMANA et ALIARUM. 


DE ORATIONE DOMINICA ET ALIIS OFFICIO DEFUNCTORUM PRAEMITTENDIS. 


Ex Decreto in una Plurium Dioecesium, diei 24 iulii vertentis 
anni, praescribitur rubrica inserenda in Officio Defunctorum, tam in 
Breviario quam in Rituali Romano, circa modum Matutinum conclu- 
dendi et Laudes inchoandi, quoties Laudes a Matutino separantur. Hinc 
ob singularem casum sacrae Rituum Congregationi altera quaestio pro 
opportuna solutione proposita fuit: « An ante Vesperas Defunctorum 
« praemitti debeant Pater et Ave; et ante matutinum Pater, Ave et Credo ». 
Et sacra Rituum Congregatio ad relationem infrascripti Secretarii, audito 
voto Commissionis Liturgicae, reque accurato examine perpensa, respon- 
dendum censuit: « Affirmative, quoties Vesperae aut Matutinum Defun- 
«ctorum separatim ab Officio divino recitentur ». 

Atque ita rescripsit et servari mandavit, die 25 octobris 1912. 


Fr. S. Carp. MARTINELLI, Praefectus. 
L. S. 


+ Petrus La Fontaine, Ep. Charystien., Secretarius. 

If. 
MONITUM. 


Sigismundus Ruschitzka, sacerdos degens in urbe Bavariae cui 
nomen Ursberg, iteratis proprio marte litteris ad Emos S. R. E. Cardi- 
nales, ad locorum Ordinarios et ad Superiores religiosorum Ordinum, 
evulgat « Missalia alia adprobata esse tantum pro Urbe, alia pro ceteris 
« dioecesibus; nec fas esse iis in Dioecesibus uti Missalibus pro Urbe 
« approbatis; extra Urbem vero reiicienda esse Missalia a Typographo 
« Pontificio et S. R. C. Friderico Pustet » - qui e contra annis 1884 et 1900 
ex privilegio editionem typicam impressit cui ceterae omnes editiones 
essent conformes, quia Ruschitzka effingit adprobata fuisse tantum pro 
Urbe. 

Praeterea prorsus ignorans quae S. C. temporis progressu statuerit, 
iniussus incongrua omnino suadere conatur, praesertim circa nomina 
Imperatorum, Regum, Praesidum, etc. inserenda in Canone Missae, in 
Litaniis Sanctorum et in S. Liturgia Feria VI in Parasceve et Sabbato 
Sancto. Cum a Superioribus monitus non acquieverit; S. R. C. certiores 
facit omnes ad quos pertinet distinctionem sacerdotis Ruschitzka qua 
Missalia pro Urbe secernuntur a Missalibus pro locis extra Urbem com- 
mentitiam esse et arbitrariam: cetera vero ab ipso inculcata nullius 
roboris esse ideoque nihili facienda; mandatque Superioribus eius, ut 
silentium ei imponentes in officio contineant; quod si obtemperare 
renuerit, rem ad hane S. Congregationem deferant. 

Die 14 novembris 1912. 


Fr. S. Carp. Martinevu, S. R. C. Praefectus. 


S. 


+ Petrus La Fontaine, Epise. Charystien., Secretarius. 

SACRA ROMANA ROTA 


I. 
COLONIEN. 


NULLITATIS MATRIMONII (ZIEB E-LAUBE). 


Pio PP. X feliciter regnante, Pontificatus Dominationis Suae anno 
nono, die 1 iwlii 1912, RR. PP. DD. Franciscus Heiner, Ponens, Ioannes 
Prior et Aloisius Sincero, Auditores de turno, in causa « Colonien. - Nul- 
litatis Matrimonii », instante pro appellatione Defensore vinculi Colonien. 
dioecesis, inter Alvinam Laube, repraesentatam per legitimum procura- 
torem ex officio deputatum, advocatum Angelum D’Alessandri, et Amadeum 
Ziebe, interveniente et disceptante in causa Defensore vinculi ex officio, 
sequentem tulerunt definitivam sententiam. 


Alvina Laube, sectae evangelicae addicta, sexdecim annos nata, 
matrimonium iniit die 5 iulii 1893 cum Amadeo Ziebe, viro eiusdem 
religionis. Unio tamen, ex qua filius natus est, post annum quintum 
coniugii, tam infelix et infausta evasit ut anno 1900 Alvina virum dere- 
liquerit, et anno 1906 a tribunali civili divortium in favorem mariti con- 
cessum fuerit. Postea Alvina cum viro quodam catholico, Goffredo 
Gerecht nomine, vitain communem instituit; cum eodem civiliter con- 
iuncta est die 7 maii 1908, et instantibus parentibus catholici Goffredi 
ut matrimonium ecclesiasticum fieret, cum mulier vice-curato ecclesiae 
apud Dusseldorf dixerit se Annam Laube nuncupari et nubilem esse, 
potuit per fraudem coram Ecclesia secundum matrimonium cum Goffredo 
attentare. In sinum Ecclesiae recepta die 11 iulii 1908, a iudice eccle- 
siastico petiit ut primum matrimonium cum Amadeo Ziebe nullum decla- 
raretur ex capite vis et metus a parentibus illati, et praesertim a matre 
ipsius. Die 2 decembris 1909 curia Coloniensis sententiam pro matri- 
monii nullitate emisit. Appellante vero vinculi Defensore ad normam 
Constitutionis Benedictinae « Dei Miseratione », causa nobis iterum pro- 
ponitur sub dubio consueto: An constet de nullitate matrimonii in casu ? 


In Iure. - Scitum est ex iure Decretalium, in capitibus 14, 15 et 28 
De Sponsalibus praesertim declarato, per metum gravem a causa libera 
iniuste incussum ad extorquendum consensum matrimonialem, matrimo- 

nium, saltem iure ecclesiastico, dirimi. Metus reverentialis, seu « futuri 
« mali existimatio quod ab iis metuimus in quorum potestatem sumus », 
ex sese levis est, sed gravis effici potest per aliquid adiunctum, minas 
nempe, verbera, preces importunas et instantes parentum; vel etiam, 
deficiente hoc adiuncto, si paterna indignatio apprehenditur a metum 
patiente tamquam diu duratura, ac proinde tamquam malum grave dif- 
ficulter evitandum. Gravitas et iniustitia metus incussi probari debent 
in foro externo per facta specifica, indicia, etc., quae certitudinem mora- 


lem gignere queunt. 


In Facto. - Si actrici credere velimus, nihil omnino deest in casu 
ad metum gravem constituendum, illumque iniustum, et ad extorquen- 
dum consensum matrimonialem incussum. Adsunt preces importunae et 
instantes ex parte matris, verbera, minae; maxima aversio perseverans 
ex parte sponsae erga virum, resistentia ab eadem ostensa usque ad 
ipsum matrimonium: fuga arrepta die nuptiarum, tristitia magna mulie- 
ris, et tandem in vita coniugali, praeserlim immediate post nuptias, 
reluctantia eiusdem contra unionem maritalem cum viro. 

Depositio vero illius parum aut nihil valere dicenda est; primo, 
quia decernit Alex. III in cap. Super eo, 5, tit. 13, de eo qui, in lib. 4, X, 
confessionem coniugum post matrimonium non probare contra matri- 
monium. Ad rem scribit Wernz, n. 745, 1, ed. 1911: « Confessio vero, 
« quam coniuges in ipsa disquisitione iudiciali faciunt, aut ante illam 
« quidem fecerunt sed post matrimonii, quod accusant, celebrationem, 
« quatenus contra valorem matrimonii pugnat, omni vi probandi caret ». 

Et Reiffenstuel, lib. 2, tit. 18, n. 30: «... non valet confessio contra 
« matrimonium eiusque valorem, ut c. Super eo, 5, De eo qui cognovit. 
« Idque ex eo quia causa matrimonii est favorabilis, c. Directae, 39, 
« De Appellat., et cap. ult. De Sent. et re iudicat., sicque confessioni contra 
« eius validitatem factae, repugnat favor iuris communis ». Certe hoc 
principium non eodem modo cuiusvis impedimenti probationi applican- 
dum est, aliquando enim confessio coniugis, etiam post matrimonium 
facta, elementum necessarium probationis contra validitatem eiusdem 
constituit, ut asserit Sanchez respectu simulati consensus (lib. 2, disp. 45, 
n. 15). At semper verum remanet confessionem coniugis contra matri- 
monii validitatem post eiusdem celebrationem factam, non probare eius 
nullitatem, nisi ex alio fonte sufficienter constet talem confessionem 
veritatem continere. 

Secundo. Veracitas actricis est suspecta, cum mentita fuerit vice- 
curato ecclesiae apud Diisseldorf in re gravi, sicque per fraudem obti- 

nere potuit ut matrimonium secundum, impedimento dirimente ligaminis 
perseverante, coram Ecclesia celebraretur. 

Declarat parochus Balten: «... si annunziarono al sig. cappellano 
« Schierche, a cui erano stati indirizzati per informazioni: qui la Laube 
« si qualificd per Anna Laube e nubile, e evangelica. Essa al principio 
« mi dichiardéd che aveva realmente creduto che essa fosse ancora nubile, 
« pid tardi disse di aver fatto cid per poter sposare in chiesa, e cosi 
« vivere in quiete e pace con la famiglia ». 

Tertio. Omnia quae dicit actrix,a viro Amadeo Ziebe negantur in 
sua depositione, de qua inferius agemus. 

Quarto. Nullimode confirmantur ab aliis testibus, sive ab ullo teste, 
ea quae narrat actrix. Quinque ab ea producti sunt testes; genitores 
ipsius, Ida Bliimel, Carolina Schulz, et Paolina Fiebig, omnes absente 
vinculi Defensore interrogati. Iste defectus, quo invalidae redduntur 
eorum depositiones, per rescriptum summi Pontificis sanatus est. At nec 
auctoritas pontificia sanare potest defectus naturales depositionum, qui- 
bus omnis earumdem vis probandi tollitur. Is enim fuit modus parentes 
actricis interrogandi, eaeque circumstantiae, ut ex interrogatorio veritas 
erumpere non potuerit. Imprimis notandum est eos simul, non seorsim, 
interrogatos fuisse, et unum simul responsum quaestionibus dedisse, et 
eamdem depositionem subscripsisse, ita ut impossibile sit discernere 
quamnam partem mater, quae ut principalis causa coactionis ab actrice 
describitur, quamnam partem pater, in filia ad matrimonium cogenda 
habuerit. Deinde, depositiones eorum sunt omnino genericae; coactionem 
affirmant, et verbera, et preces instantes cum lacrymis, quin ullum factum 
specificum, vel circumstantias adducant. Iamvero, notum est in iure, 
prout ab auctoribus, et praesertim a S. Rota, passim docetur, minas, 
verbera, etc. non probari per affirmationem genericam sine relatis cir- 
cumstantiis. Ita Coscius, De sep. thori, lib. 1, cap. 8, n. 61. « Metus 
« tamen pro annullando matrimonio non probatur per testes non conclu- 
« dentes de circumstantiis minarum ». 

Rota, dec. 334, par. 11, n. 9, cor. Albergati dicit: « Secundus Val- 
«trinus nihil aliud deponit, nisi quod viderit aliquando principem 
« Franciscum obiurgantem et compellentem in suo gabinetto D. ducem 
« Carolum, ut huiusmodi sponsalibus consensum praestaret; quali- 
« tates vero et circumstantias minarum non assignat, nec specifice de 
«certo, ut testificatur; ideoque haec generica impulsio resolvitur in 
«simplicem adhortationem et incitationem parentibus licitam, ut ex 
« Menoch. cons. 69, n. 41, ac alias animadversum: fuit in praeterita 
« decisione ». 

Rota, dec. 172, n. 6, 7, cor. Carpino, ait: « Nec metus probatus 
« fuit, ut debuisset, ab allegante 1, 2, C. de Transact. et cum illius 
« circumstantiis, quas in his terminis exegit Rota in dec. Mantic. 142, et 
« Buratt. dec. 628, et alibi passim ». Recte notat vinculi Defensor ex 
decisione rotali cor. Cantuccio an. 1750: « Testes debent testificari per 
« actus exteriores quos viderint. Unde cum nullam assignent rationem, 
« nec etiam referant aliqua signa vel actus exteriores, dicuntur iudi- 
« care, non autem testificari ».. 

Ita generice testati sunt parentes actricis, ut testes Bliimel, Schulz 
et Fiebig, quae nihil de circumstantiis coactionis sciverunt, nihil ex 
propria scientia de praetenso metu cognoscere potuerunt, ipsam depo- 
sitionem parentum, invitante parocho, subscripserint, quia, ut ipsi aiunt: 
« Interrogati non hanno da dir nulla di differente da quanto hanno gia 
« deposto i genitori». Eo magis nullius ponderis aestimandae sunt 
huiusmodi genericae affirmationes testium, quo facta de quibus loquitur 
actrix valde specifica sunt, suis circumstantiis vestita, sensu percepti- 
bilia, quae pluribus sive directe sive indirecte nota esse poterant, nec 
proinde difficilis probationis erant. 

Praeterea, responsiones aliquando interrogatoriis non satisfaciunt. 
Ita ad 6: « Come si comportd vostra figlia nel matrimonio civile? E nel 
« matrimonio religioso? Era ella da tempo preparata che doveva andare 
« all ufficio di stato civile? Ovvero, glielo avete dichiarato inaspetta- 
« tamente che doveva ad ogni modo andare all’ufficio di stato civile? 
« Come ando la festa di nozze? » Quibus quinque quaestionibus respon- 
dent Annae genitores: « Ella venne intimorita e costretta a far cid ». 

Aliis quaestionibus nullimode respondent. Depositio genitorum 
actricis, igitur, ob supradictas rationes omni vi probandi destituitur. 

Carolina Schulz et Paulina Fiebig tantummodo post matrimonium, 
ideoque tempore suspecto, de coactione a parentibus exercita generico 
quodam modo audierunt. Ida Bliimel paulo ante matrimonium ab 
actrice didicit eam obligatam fuisse a parentibus ad matrimonium con- 
trahendum, nihil tamen de circumstantiis coactionis adhibitae deponere 
potest. 

E contra, maritus actricis, Amadeus Ziebe, in toto negat ea quae 
ab actrice respectu matrimonii narrantur. Sine fide iuramenti testatus 
est, at ex actis non apparet eum recusasse iuramentum, quod omissum 
fuisse praesumitur ex incuria moderatoris actuum. De illo testatur 
iudex instructor: « Amadeo Ziebe fa l’impressione di uomo quieto, 
« semplice e sincero. La sua deposizione presenta, durante il suo corso, 
«il carattere della credibilita e della veritd ». In casu, igitur, reiici 

nequit eius depositio, quae, cum pro validitate matrimonii militet, ex 
favore iuris, vim probandi habet, quae confessioni alterius coniugis 
contra matrimonium denegatur. Scribit Wernz, num. 745, 1, ed. 1911: 
« Denique confessio quae pro matrimonii validitate militat, vim pro- 
« bandi in iis casibus habet in quibus coniugibus ius accusandi matri- 
« monium privative reservatur. Alias praesumptionem tantum generat ». 

Reiffenstuel, lib. 2, tit. 18, n. 31: « Ceterum, si pro matrimonio 
« confessionem fieri contingat, tunc statur tali confessioni, cap. 2, de 
« clandest. despons. Dummodo nullum praeiudicium exinde pararetur 
« cuipiam, neque obstaret aliquod impedimentum. Disparitas inter hunc 
«et priorem casum desumitur ex favore animae et periculo peccati; 
« tale enim immineret, si ad solam partium confessionem dissolveretur 
« matrimonium, forsitan iam antea validum; non item ex eius contractu, 
« si aliud non obsistat ». Hostien. in Summa h. t. n. 2. 

Nec infirmatur Amadei testimonium ex eo quod secundum matri- 
monium contraxit; quia et mulier cui opponitur similiter egit, et quidem 
cum- fraude coram Ecclesia matrimonium attentavit; ipse vero, cum 
errore protestantico imbutus sit, bona fide putare potest se iure suo 
uti. Anna vero, viro catholico nubens, cuius familia semper instabat ut 
matrimonium legitime contraheretur, praesumitur impedimentum liga- 
minis non ignorasse. 

En testimonium Amadei: « La nostra relazione prima del matri- 
« monio duré circa un anno intero. Alvina Laube non ha mai mostrato 
« riluttanza al matrimonio, e mai ha opposto resistenza. Nulla mi era 
« noto a riguardo delle violenze che i genitori di Alvina Laube esercita- 
« vano per il nostro matrimonio. Alvina Laube non si @ opposta né 
«con me né con mio padre di andare al matrimonio civile. Ella non 
«ha affatto cercato di sottrarsi al matrimonio, né mi ha mai pro- 
« posto di rinunciare al matrimonio. Il giorno del matrimonio passd 
«fra la pit bella allegria ed il migliore umore. La sposa non si é 
« rifiutata dopo il matrimonio di accettare la vita matrimoniale con 
« me. Mia moglie non si é rifiutata sin dal principio, e soddisfece al 
« dovere coniugale per tutto il primo anno. Solamente nel 1898, allor- 
« ché ebbe conosciuto il sottufficiale Ugo Wasner, che aveva alloggiato 
« durante il periodo delle manovre presso la di lei madre e poi da 
« questa fu introdotto nella mia casa, mi rifiutd il suo amore e si ricusd 
« di unirsi pid con me. La mia moglie abbandond me ed il mio bambino 
« nell’anno 1901, e si rifiutd alle mie continue preghiere di ritornare ». 

Post septem annos vitae coniugalis, in qua proles nata est, mulier 
virum deseruit. Longa haec cohabitatio cum prole suscepta confirmat 

potius viri depositionem de consensu libere praestito quam mulieris 
assertiones de praetenso metu. 


Quibus omnibus in iure et in facto mature perpensis, Christi 
nomine invocato, Nos infrascripti Auditores de turno, pro tribunali 
sedentes et solum Deum prae oculis habentes, decernimus, declaramus 
et definitive sententiamus, proposito dubio respondentes Negative seu: 
Non constare de nullitate matrimonii in casu. 

Ita pronunciamus, mandantes Ordinariis locorum et ministris tri- 
bunalium ad quos spectat, ut exsecutioni mandent hanc nostram defi- 
nitivam sententiam, et adversus reluctantes procedant ad normam 
ss. canonum, et praesertim cap. 3, sess. XXV. Cone. Trid., iis adhibitis 
exsecutivis et coércitivis mediis quae magis efficacia et opportuna pro 
rerum adiunctis extitura sint. 

Romae, in sede Tribunalis S. R. Rotae, die 1 iulii 1912. 


Franciscus Heiner, Ponens. 
Ioannes Prior. 


Aloisius Sincero. 
T. Tani, Notarius. 


Ii. 
GRATIANOPOLITANA 


NULLITATIS MATRIMONII (REYNIER-DE CHALONGE). 


Pio PP. X feliciter regnante, Pontificatus Dominationis suae, anno 
nono, die 17 iulii 1912, RR. PP. DD. Franciscus Heiner, Ponens, loannes 
Prior et Aloisius Sincero, Auditores de Turno, in causa « Gratianopoli- 
tana. - Nullitatis matrimonii » inter Mariam Reynier, repraesentatam per 
legitimum procuratorem Nazarenum Ferrata, Advocatum, et Marcellum de 
Chalonge interveniente et disceptante in causa Vinculi Defensore ex officio, 
sequentem tulerunt sententiam definitivam. 


Maria Reynier, 20 annos nata, cum consobrino Marcello De Cha- 
longe, dispensatione super impedimento consanguinitatis praevie obtenta, 
matrimonium iniit die 2 octobris 1906, in ecclesia parochiali S. Aloisii in 
civitate Gratianopolitana. Vix tamen anno cum dimidio elapso, graves 
dissensiones Mariam inter et Marcellum ortae sunt, ex qua causa con- 
sortium vitae abruptum est, absque spe reconciliationis. Maria deinde 
adiit tribunal ecclesiasticum Gratianopolitanum, petiitque ab eo ut matri- 

monium ex capite clandestinitatis declararetur nullum. Die vero 23 februa- 
rii 1912, prodiit sententia in favorem actricis pro nullitate matrimonii. 
Vinculi defensore appellante ex officio, causa ad H. S. T. deducta est 
sub dubio consueto: An constet de matrimonii nullitate in casu. 

Agitur in causa de celeberrimo Decreto Trid. Tametsi (Sess. XXIV, 
c. 1, de ref. matr.), quod tempore celebrationis nuptiarum in tota dioecesi 
Gratianopolitana vigebat. Hinc tantummodo parochus proprius alteru- 
trius sponsi competens erat ad valide assistendum nuptiis, sive per se 
sive per legitimum delegatum. De facto matrimonium Mariam inter et 
Marcellum contractum est in civitate Gratianopolitana, et quidem in 
ecclesia parochiali sancti Aloisii, coram parocho eiusdem ecclesiae, 
quia Maria tune temporis putabat sese in ista parochia habere verum 
domicilium. Nunc vero Maria contendit hance suam persuasionem non 
correspondisse veritati, hanc rationem adducens: ipsam tempore cele- 
brationis nuptiarum fuisse aetate minorem, ipsiusque patrem Paulum, 
cuius domicilium participaverat, tunc temporis non amplius domiciliatum 
fuisse Gratianopoli, sed illam urbem iam iam definitive reliquisse, 
novumque domicilium in pago Bordy-Chakir in parochia « De la Ma- 
nouba » archidioecesis Carthaginiensis, sibi acquisivisse. 

Quoad quaestionem, quis parochus in casu fuerit competens ad assi- 
stendum matrimonio Mariam inter et Marcellum, imprimis omnino exclusa 
est parochia Claix, ubi pater actricis possidebat domum quandam, in 
qua, rusticationis causa, per aliquot menses commoratus est; celeroquin 
ibi nuptiae non sunt celebratae, nullamque ad hoc delegationem paro- 
chus loci dedit. Sed et quaestio, an Paulus Reynier in Bordy-Chakir domi- 
cilium vel saltem quasi-domicilium habuerit tempore nuptiarum filiae, 
potest praetermitti. Etenim matrimonium de quo agitur ibi non est 
contractum, et tale domicilium in Bordy-Chakir, si esset revera a Paulo 
acquisitum, non eo ipso secumfert amissionem domicilii Gratianopoli, 
cum quis eodem tempore possit habere duo domicilia in diversis locis. 
Unica proinde quaestio est an pater actricis, qui simul cum suis fratribus 
sanationis causa villam in Bordy-Chakir emit ibique per menses hiemales 
commorari solebat, domicilium Gratianopolitanum, in qua urbe nuptiae 
celebratae sunt, pro semper reliquerit et perdiderit. Matrimonium in 
casu tunc tantum declarari potest nullum, si certo probari potest, Pau- 
lum, tempore celebrati matrimonii filiae minoris, revera amisisse domi- 
cilium in dicta urbe, ideoque parochum ecclesiae S. Aloisii non fuisse 
competentem ad assistendum matrimonio coram ipso contracto. 

Ius quoad requisita absolute necessaria ad constituendum verum 
domicilium est notissimum. Duo sunt elementa constitutiva: factum habi- 

tationis et intentio seu animus perpetuo in illo loco manendi, nisi causa 
quaedam alio avocet. Item in iure indubium est, quod domicilium solum- 
modo per easdem causas quibus acquiritur, amittatur, scilicet per actualem 
discessum e loco domicilii, et animum non redeundi: aliis verbis, domi- 
cilium amittitur si tum factum habitationis, tum intentio manendi cessant 
De quo celeberrima Instructio pastoralis Eystettensis (ed. V.p. 396) haec 
habet: « Quemadmodum autem domicilium non acquiritur, nisi animo 
« et facto, ita illud non amittitur nisi per utrumque, per ipsum nempe 
« discessum cum animo non redeundi... [gitur qui discessit cum animo 
« redeundi illudque servandi, illud non amittit ». Sed quoad hoc notant 
Doctores, quam doctrinam et fori praxis observat, quod, quando quis 
domicilium per habitationem cum intentione ibi perpetuo manendi acqui- 
sivit, hoc non censetur amissum, etsi ille per menses et annos a loco 
abierit, nisi certe constet, eum de facto abiisse cum indubia intentione 
pro semper locum habitationis relinquendi. Quare animus non redeundi 
non est praesumendus, sed certis et claris argumentis probandus. lura 
enim quaesita, quae iuribus tertii non obstant, uti favorabilia censentur, 
et non amittuntur, nisi contrarium clare probetur. In tali casu sufficiunt 
etiam leves probationes, imo tenuia indicia, quod domicilium propter 
deficientem intentionem non sit amissum. Hine sola domus vel immo- 
bilium possessio, quae per se sola non valent constituere seu inducere 
domicilium, in defectu aliarum probationum sufficiunt ad probandum 
animum non dimittendi pro semper domicilium acquisitum, donec certa 
argumenta contrarium evineant: ita unanimiter docent Doctores. Porro 
cum quis ibi domicilium censeatur habere ubi lares, rerumque ac fortu- 
narum suarum summam constituit, haec translatio non censetur veriticata, 
si quis ab uno loco in alium sive familiam sive rerum ac fortunarum 
suarum summam non vere vel fotaliter transtulerit. Quare et doctissimus 
episcopus Brixiensis Aichner (Compendium Turis eccl., p. 576) docet: 
« Ex eo quod quis alio se transtulerit ibique domicilium constituerit, 
« haud necessario sequitur dimissum fuisse ab ipso domicilium hactenus 
« possessum, quia discedens res ita potuit disponere ut habeat... duo 
« domicilia vera ». 


Demum, uti recte dicit Defensor vinculi apud H. S. T. in suis animad- 
versionibus ad causam praesentem, attenta domicilii notione eiusque 
elementis constitutivis, nihil impedit quominus ad servandum domici- 
lium iam acquisitum, sufficiens habeatur intentio ex parte patrisfamilias 
servandi domicilium illud pro familia sua. Hine iam citatus Aichner 
(docet |. ¢. p. 574): « Quamdiu hoe in loco (domicilii comparati) habi- 
«tationem sibi vel familiae suae destinatam retinet, absentia longior 

« licet, per se sumpta non sufficit ad efficiendam domicilii veri transla- 
« tionem ». 

Applicando haec principia iuris notissima ad casum de quo agitur, 
dicendum est, non esse plene probatum patrem actricis per acquisitio- 
nem domus atque habitationem salutis causa in pago Bordy-Chakir 
vere amisisse domicilium suum Gratianopolitanum. Quapropter parochus 
ecclesiae S. Aloisii censendus erat competens ad assistendum nuptiis 
filiae minoris Pauli Reynier, ita ut sit decernendum, impedimentum clan- 
destinitatis haud obstare validitati matrimonii Mariam inter et Marcellum 
contracti. Id autem sequitur ex sequentibus factis, argumentis, indiciisque 
in actis processus contentis. 

Paulus Reynier (natus Gratianopoli, et mortuus in Claix anno 1907) 
possidebat Gratianopoli fabricam quandam cum domo habitationis pro 
se suaque familia. Dominium huius fabricae domusque habitationis de 
iure et de facto erat apud Paulum usque ad mortem suan, licet, aliquibus 
annis ante mortem, partem fabricae fratribus concesserit, administrationis 
causa, dum proprietatem domus sibi soli reservavit. 

Quocirca Paulus summam rerum ac fortunarum suarum alio non 
transtulit, sed eam retinuit in eodem loco, scil. Gratianopoli. Ipsa actrix 
ad rem testatur: « Toute la fortune de mon pére était dans la maison 
« Reynier ». 

Porro Paulus, post acquisitionem domus in Bordy-Chakir, non solum 
retinuit fabricam, etsi postea una cum fratribus, et domuim habitationis 
cum omnibus immobilibus, sed etiam pars familiae suae remansit Gra- 
tianopoli, in eodem domicilio, et pater tempore aestivo illuc, licet solum- 
modo semper per breve tempus, redire solebat, ita ut praesumendum 
sit,eum non habuisse animum relinquendi pro semper hoc suum domi- 
cilium. Etsi probari posset - quod non esse factum infra dicetur - Paulum 
in Bordy-Chakir fortunarum centrum constituisse, tamen non conseque- 
retur, domicilium Gratianopolitanum ideo esse exclusum et extinctum, 
cum ad summum dici posset, eum habuisse coaequale ius in utroque 
loco et hinc duplex domicilium. Circumstantiae autem accidentales, quod 
Paulus non valuerit negotia fabricae gerere in loco ipso neque omnes 
fructus perceperit, non mutant substantiam dominii: a Gratianopoli, uti 
centro summae rerum ac fortunarum suarum, solummodo corporaliter fuit 
separatus propter valetudinem adversam, et post recuperatam salutem 
semper redire potuisset, id quod ei certo in votis erat, quia iam amor pa- 
triae nativae et officium patrisfamilias eum ad hoc impellere debuerunt. 

Deinde finis, ex quo Paulus illam domum in Africa emit, erat sola 
restitutio salutis sub coelo favorabili, tempore hiemali. Aegrotus igitur, 

ex causa de sua natura femporanea, quae animum perpetuo relinquendi 
suum domicilium Gratianopolitanum non includit, habitationem in Bordy- 
Chakir elegit. 

Audiatur ad rem Card. de Luca Disc. 1, de matr., n. 10, dicens: 
« Ideoque totus punctus causae consistebat in dicta inspectione, super 
« substantia scil. domicilii, et an istud contractum dici possit ad effectum 
« administrationis huius sacramenti, quod aliquam habuit peculiarem 
« qualitatem desiderantem domicilium vere ac legitime contractum, adeo 
«ut non sufficiat illud accidentale seu occasionale, quod pro aliorum 
« sacramentorum adiinistratione sufficit etiam in viatoribus ac peregri- 
« nis vel in tis qui gratia curationis, seu recollectionis fructuum aut pro 
« aéris beneficio in villa seu alio loco quamvis notabili tempore moram 
« trahant ». 

Ergo causa quae Paulum impulit ad alio divertendum ex urbe Gra- 
tianopolitana, de sua natura non erat perpetua, et hine non poterat 
secumferre extinctionem domicilii acquisiti, sed e contrario praebet indi- 
cium gravissimum pro animo istud retinendi. 

Ipsa sententia appellata, quae, ut concluderet pro domicilii Gratia- 
nopolitani amissione, examinavit spatia temporis quibus Paulus eiusque 
familia, durante periodo qua aéris beneficio fruebatur sive in Bordy- 
Chakir sive in Claix, Gratianopoli commoratus est, redarguit actricem 
et testes, quod in id intendissent ut tempora commorationis imminue- 


rent. At insuper notandum est, effluere ex diariis a matre actricis con- 
scriptis, quod annis immediate matrimonium praecedentibus, nempe annis 


1904-1905, Paulus cum sua familia Gratianopoli commoratus est, quatuor 
circiter menses anno 1904, et tres fere menses anno 1905. Has autem com- 
morationes, utpote provenientes ex cansa accidentali et transitoria, nempe 
ex Pauli eiusque filiorum infirmitate, sententia nullo in calculo habuit 
relate ad animum continuandi domicilium Gratianopolitanum. Licet igitur 
habitatio in Bordy-Chakir ob Pauli adversam valetudinem non constituat 
pro iudice primae instantiae causam accidentalem et transitoriam, figurae 
domicilii expertem, tamen habitatio in domicilio certe acquisito ex eadem 
causa fuit iuxta eundem iudicem indubie transitoria et inepta ad ani- 
mum ostendendum non deserendi domicilium ipsum, quamvis Augustus 
Reynier deposuerit: « I] (Paulus) se sentait aussi bien chez lui dans le 
« deux villas que dans son hotel de Grenoble ». Ex praetensa acciden- 
tali commoratione Gratianopoli iudex non potuit concludere pro amis- 
sione domicili. Nam in iure est notissimum, absentiam a loco etsi per 
annos protractam nullam praesumptionem gignere pro amissione domi- 
cilii: a fortiori ergo nocere non possunt repetiti reditus in locum, licet 

ex causa accidentali provenientes. Huiusmodi enim reditus, si revera 
transitoriam haberent commorandi causam, etsi non possent ostendere 
animum servandi domicilium, tamen nullo modo probare valerent, quod 
animus domicilium servandi fuerit amissus, prouti facit sententia. Optime 
ad rem animadvertit vinculi Defensor: « In themate non est probandum, 
«num Paulus tempore matrimonii filiae suae conservaverit Gratianopo- 
« litanum domicilium, cum hoc sit praesumendun, sive quia domicilium 
« semel acquisitum non intelligitur amissum donec contrarium probetur, 
« sive quia matrimonium est validum praesumendum: sed ex adverso 
rigorose est constabiliendum, Paulum domicilium Gratianopoli facto et 
« animo améisisse, quod est omnino ab alio diversum-». 

Si porro sententia appellata argumentat, quod commoratio Pauli in 
Claix nec figuram domicilii vel quasi-domicilii habuerit, quia commo- 
ratio ibidem non excesserit lempus trium vel quatuor mensium, et electa 
fuerit unice rusticationis causa, dum e contra locus Bordy-Chakir uti 
verum domicilium censendus sit, etiam haec argumentatio omnino vitiosa 
et falsa est. Nam testante medico eadem causa Paulum impellebat ad 
utrobique vivendum, nempe fruendi aéris beneficio. Quare si in uno loco 
domicilium non acquisivit, nec in altero, quoniam in utroque casu rationes 
commorandi erant eaedem, quo in casu neque longiora minorave spatia 
commorationis constituunt differentiam essentialem. 

Nec dicatur, Paulum possedisse in Bordy-Chakir villam vineasque, 
ideoque eum constituisse ibi fortunarum suarum centrum. Nam neque 
villa neque vineae constituebant patrimonium exclusivum Pauli, sed illa 
possidebat una cum fratribus Augusto et Henrico. Henricus enim depo- 
nit: « Ce n’est pas la maison Reynier qui est propriétaire en Tunisie. 
« Bordy-Chakir est une proprieté de famille ». lamvero ex eo quod bona 
illa pertinebant non ad domum Reynier, sed ad familiam Reynier, scil. 
ad fratres Reynier, sequitur Paulum non constituisse inibi familiam 
suam tamquam in centro fortunarum suarum. 

Praetermitti potest probatio praetensi domicilii in Bordy-Chakir ex 
civilitate eum in finem a Paulo acquisita, ut ibi filios stipendia merentes 
secum haberet. Hane nempe inscriptionem fuisse fictitiam demonstrat 
factum quod secretissime facta fuerit, ita ut praeter coniuges Reynier 
huiusque fratres nemo alius, ne ipsa actrix quidem, de ea notitiam habue- 
rint. Ceterum iterum dicendum est, domicilium praetensum in Bordy- 
Chakir nullum habere influxum in causam. Etsi enim Paulus ibi domicilium 
habuisset, tamen ideo non excluderetur domicilium Gratianopolitanum, 
minime vero per acquisitionem novi domicilii probaretur amissio domi- 

In actis elementa desunt, ex quibus certe probari potest, Paulum 
habuisse intentionem pro semper valedicendi domicilio suo Gratianopoli 
acquisito: ex adverso multa habentur argumenta ex quibus animus domi- 
cilium Gratianopolitanum retinendi deduci potest. Depositiones autem 
testium, licet omnes sint iuratae, in re non sunt eiusdem valoris. Etsi 
nequeat dici, actricem non esse fide dignam, tamen eius depositiones, 
utpote in re propria factae, sunt nullius vel minimi tantum valoris. Pa- 
rochus loci Claix a iudice interrogatus, « Croyez-vous 4 la véracité de 
« Madame de Chalonge, spécialement dans le réponses dont vous avez 
«entendu la lecture? », respondit: « Je n’y crois pas, parce que j’ai 
«impression qu’elle a répondu de facon a éviter le domicile de Gre- 
« noble ». Nec potest obiici, depositiones actricis esse factas sub iura- 
mento, cum doceat Instr. Austr. § 169: « Iusiurandum a coniugibus 
« praestitum, aeque ac eorum confessio, probationem de impedimento 
« obtinente suppeditare aut supplere nequit ». Illi porro testes qui sunt 
officiales fabricae familiae Reynier, et saepe iisdem omnino verbis 
utuntur quoad domicilium Pauli, dum ex alia parte in non paucis adiun- 
ctis discrepant a depositionibus aliorum testium, non sunt immunes ab 
omni suspicione seu non sunt omni exceptione maiores. Idem dicen- 
dum videtur de ultimis depositionibus medici et fratrum actricis quoad 
intentionem Pauli relinquendi pro semper domicilium Gratianopolitanum, 
vel saltem rationabiliter dubitari potest de valore talium probationum 
relate ad decisionem iudicis. 

Ex voluminosis actis processualibus sufficit allegare nonnullas depo- 
sitiones, ex quibus directe vel indirecte concludi potest vel debet, Pau- 
lum non habuisse intentionem perpetuo relinquendi suum domicilium 
Gratianopolitanum. Actrix ipsa testatur, ne proclamationes quidem matri- 
monii esse factas in parochia Manuba, in cuius districtu situs est locus 
Bordy-Chakir, nec dispensationes a bannis esse datas ab archiepiscopo 
Carthaginensi. Interrogata enim a iudice, « Votre mariage a-t-il été 
«annoncé dans sa (du curé de la Manuba) paroisse? Ou du moins 
« a-t-il été demandé dispense des bans 4 l’archevéque de Carthage? », 
respondit: « Non, mon mariage n’a pas été annoncé dans la paroisse. On 
«n’a pas non plus demandé de dispenses a l’archevéque de Carthage ». 
Interrogata porro, « Avait-il (pater actricis) 14 (in Bordy-Chakir) des inté- 
« réts, une exploitation 4 surveiller, ou bien y venait-il simplement 
« pour passer la belle saison et par raison de santé? », respondit: « Il y 
«<a eu autrefois quelques signes, mais ce n’etait pas 4 proprement 
« parler une exploitation. Jl y allait villegiaturer ». lamvero ex eo quod 
Paulus in Bordy-Chakir commoratus est solummodo rusticationis causa, 

sequitur eum ibi non habuisse domicilium neque deseruisse domicilium 
antehac habitum. 

Pro non derelictione domicilii Gratianopolitani stat etiam possessio 
domus propriae, quae semper mansit parata pro Pauli suaeque familiae 
habitatione. Nam actrix ad interrogationem iudicis, « Pendant ce temps 
« (sc. post celebratas nuptias) ot trouviez-vous alors a vous installer? », 
deponit: « A Grenoble, rue Marchal-Rode, dans la maison que mon pére 
« avait fait construire en méme temps que la fabrique. Elle était toute 
« meublée ». Constat Paulum non locasse domum suai Gratianopoli- 
tanam; nam actrix iudici interroganti, « N’a-t-on pas eu l’intention 
«de louer votre habitation rue Marchal-Rode? », respondit: « Oui, 
«on a eu l’intention, mais mon pére ne l’a pas fait sur les instances 
«de mon oncle Auguste.... ». Causa autem ob quam Paulus domum non 
locavit, scilicet preces fratris sui, non valet tollere vim argumenta- 
tionis, cum Paulus de facto proprietatem domus suae continuaverit. Cum 
animo Pauli retinendi domicilium possessum quadrat etiam confessio 
actricis: « Toute la fortune de mon pére était dans la maison Reynier ». 
Summa proinde fortunarum patris erat Gratianopoli. [deo quoque ma- 
trimonium civile sine ulla difficultate contractum est Gratianopoli. 
Actrix ipsa hoc testatur: interrogata enim a iudice, « Ou le mariage 
« civil entre vous et Monsieur de Chalonge s’est-il célébré? », deposuit: 
« A la mairie de Grenoble »; et interrogata: « Avez-vous rencontré quel- 
« ques difficultés 4 le célébrer a Grenoble? », respondit: « Aucune. On ne 
« m’a rien demandé, touchant le domicile, parce qu’on croyait que le 
« domicile de la maison Reynier est rue Marchal-Rode ». Nisi autem 
Paulus de facto et de iure Gratianopoli suum domicilium habuisset, 
iuxta legem Gallicam, contractus matrimonialis civilis in hac urbe valide 
iniri non potuisset. Quod denique actrix cum universa familia Reynier 
Gratianopolim etiam post nuptias celebratas atque post mortem Pauli 
consideret uti domicilium suum, probat factum habitationis usque ad 
hance diem; de quo testatur actrix ipsa: « Les deux premiers hivers nous 
« sommes allés en Tunisie, mais depuis... nous sommes restés 4 Gre- 
« noble ». 

Ex depositionibus parochi ecclesiae S. Aloisii, in qua actricis nuptiae 
celebratae sunt, sufficit adnotare nonnullas. Quando Paulus erat graviter 
aegrotus, iacebat in domo sua, ubi parochus eum visitabat. Praeterea 
testatur idem parochus, quod putet se vidisse Mariam suscipientem 
sacramenta in ecclesia S. Aloisii, et quod haec ecclesia semper conside- 
rata fuerit tamquam ecclesia parochialis familiae Reynier; quare mater 
tractabat etiam cum eius parocho, quando eius filius suscepit primam 

s. communionem, atque familia contribuit summam pecuniae annalem 
pro cultu divino eiusdem ecclesiae. Accedit quod mater actricis de forma- 
litatibus matrimonii a filia contrahendi directe agebat cum parocho 
ecclesiae S. Aloisii, quin ullum dubium oriretur de eius domicilio seu 
de competentia parochi. 

Testante ipsa matre actricis, secundum opinionem publicam Paulus 
semper habuit suum domicilium Gratianopoli. Marcellus de Chalonge 
autem, reus in causa, deponit Paulum Reynier cum sua familia in domo 
Gratianopolitana commoratum esse circa sex menses et domum fuisse 
complete exornatam ac instructam pro receptione hospitum. Quapropter 
ait: « Mon impression est que nous avons toujours considéré la famille 
« Reynier comme de Grenoble, et qu’elle se considerait elleeméme comme 
« telle ». Et iterum: « J’ai toujours cru qu’on avait célébré le mariage a 
« St-Louis, parce que c’était la paroisse », adiiciens se numquam aliquid 
audivisse de relinquendo domicilio Gratianopolitano. 

Augustus Reynier, Pauli frater, deposuit fratrem suum Gratiano- 
poli aedificasse fabricam et domum pro se suaque familia, eum post 
suum discessum in Africam sibi reservasse fructus fabricae, neque retra- 
xisse suam sortem, sed post aegrotationem rediisse saepissime Gratia- 
nopolim : « Aprés sa maladie il venait trés-souvent 4 Grenoble: ma belle- 
« seur y venait plus souvent ». Interrogatus a iudice: « Avez-vous eu 
« quelques doutes sur la validité du mariage de Chalonge relativement 
«au domicile de la future? », respondit: « Aucun doute ». 

Henricus Reynier, alter frater Pauli, iudici interroganti, « Mr. Paul 
« Reyner n’a-t-il pas continué a gérer les intéréts de la maison Reynier, 
«en surveillant l’exploitation agricole de Tunisie, quand sa santé l’obli- 
« gea 4 y passer lhiver? », respondit: « Ce n’est pas la maison Reynier 
« qui est propriétaire en Tunisie; Bordy-Chakir est une propriété de 
« famille ». Iterum interrogatus: « L’hotel rue Maréchal-Rode, résidance 
«de Mr. Paul Reynier, 4 qui appartenait-il? », respondit: « L’hétel lui 
« appartenait ». 

Testis Joanna Gillet de Chalonge, rei mater, arbitratur filium suum 
considerasse Mariam Reynier uti Gratianopolitanam, et ad interrogatio- 
nem iudicis: « La maison de Grenoble donnait-elle impression que I’on 
« était vraiment chez soi, un centre de ses relations et de ses affaires », 
respondit absolute: « Oui ». Eadem testis profitetur se non habuisse 
minimum dubium de validitate matrimonii. 

Plurimum valet depositio Francisci Berve,vicarii ecclesiae S. Aloisii, 
qui fecit inscriptiones in libris parochialibus. Is enim testatur se non 
habuisse ullum dubium quoad domicilium Gratianopolitanum familiae 

Reynier, seseque stupefactum fuisse, quando audierit dominam De Cha 
longe contendere invaliditatem matrimonii. 

Praetermissis aliis testibus, qui directe vel indirecte idem testantur, 
profertur adhuc testimonium Adalberti Chaperon, curati paroeciae Claix, 
ubi Paulus cum sua familia per aliquos menses aestivos commorabatur: 
« Jétais persuadé que Mr. Paul Reynier, étant le maitre principale de 
« Pusine, avait foreément son domicile 4 Grenoble ». 

Haec omnia igitur testimonia in hoc unum conveniunt, quod Paulus 
Reynier in terram Tunetanam se contulit de consilio medicorum propter 
adversam valetudinem, seu ex unica causa sese curandi, et quod nun- 
quam habuit animum domicilium Gratianopoli acquisitum in perpetuum 
deserendi. 

Tota fortuna domus Reynier nec traslata fuit in locum Bordy-Cha- 
kir, nee fuit cessa aliis; domus habitationis Gratianopoli, pro familia 
Reynier destinata, eadem suppellectili ornata mansit ac antea, et Paulo 
familiaeque suae pro tempore commorationis Gratianopoli semper hospi- 
tium praebebat. Etsi Paulus ob infirmitatem suam hune locum suum 
nativum solummodo ad tempus incolere poterat, tamen habebat animum 
conservandi .illam domum pro familia sua, id quod satis demonstrat 
animum domicilium non pro semper dimittendi. Hoc probatur etiam 
ex eo quod habuit intentionem hance domum donandi filio suo primo- 
genito, sicuti et sententia appellata fatetur: « Qu’il (Paulus) laissat le 
« mobilier 4 ’hétel de Grenoble, cela prouve qu’il le pouvait, étant riche, 
« et en vue des siens plus tard, non qu’il fat décidé a se réinstaller a 
« demeure ». Idem demonstrant persuasio familiae Reynier quod solus 
parochus S. Aloisii esset competens quoad assistentiam celebrationi 
nuptiarum, et dispensatio archiepiscopi ab impedimento consanguinitatis. 

Nec valet obiicere quod familia Reynier ideo elegerit locum cele- 
brationis nuptiarum Gratianopoli, quia opifices fabricae habuerint inten- 
tionem offerendi die nuptiarum donum pretiosum, uti affirmant actrix 
et nonnulli alii testes. Nam ex diariis matris actricis resultat quod, 
die 29 aprilis 1906 statuta fuit celebratio matrimonii Gratianopoli, dum 
propositum offerendi donum nonnisi mense augusto rescitum fuit. Cele- 
bratio proinde matrimonii Gratianopoli fabricae addictis praebuit occa- 
sionem donum offerendi, at doni oblatio nequaquam fuit causa ob quam 
nuptiae in dicto loco celebratae sunt. 

Neque omittendum est argumentum desumptum ex eo quod Paulus 
expresse manifestavit voluntatem, ut corpus suum in sepulcro sibi suisque 
Gratianopoli extructo sepeliretur, et de facto omnia funeralia celebrata 
sunt in parochia S. Aloisii, in qua habitationis domus est sita. 

Ex his aliisque causis omnino constat, Paulum nequaquam habuisse 
animum domicilium Gratianopolitanum pro semper dimittendi. Etsi autem 
haec res adhuc esset dubia, tamen non probatum est contrarium, nempe 
Paulum revera habuisse firmam intentionem relinquendi in perpetuum 
domicilium suum Gratianopoli acquisitum: quare praesumptio stat sem- 
per pro conservatione huius domicilii, ergo etiam pro validitate matri- 
monii. 


Quibus omnibus perspectis et sedulo perpensis, Christi nomine 
invocato, Nos infrascripti Auditores, pro tribunali sedentes et solum 
Deum prae oculis habentes, decernimus, declaramus et sententiamus: 
Non constare de matrimonii nullitate in casu, seu ad propositum dubium 
negative respondemus, statuentes praeterea actricem teneri ad omnes 
expensas. 

Ita pronunciamus, mandantes Ordinariis locorum et ministris tribu- 
nalium ad quos spectat, ut exsecutioni mandent hanc nostram definitivam 
sententiam, et adversus reluctantes, procedant ad normam ss. Canonum 
et praesertim cap. 3. sess. XXV, de Ref. Concilii Tridentini, iis adhibitis 
exsecutivis et coércitivis mediis, quae magis efficacia et opportuna pro 
rerum adiunctis extitura sunt. 

Romae, die 17 iulii 1911. 


Franciscus Heiner, Ponens. 
Ioannes Prior 
Aloisius Sincero. 

Sac. Tancredes Tani, Notarius. 

SECRETARIA STATUS 


EPISTOLA. 


AD R. P. EZECHIELEM E 8S. CORDE IESU, CARMELITARUM EXCALCEATORUM 
PRAEPOSITUM GENERALEM, QUI BEATISSIMO PATRI, DEVOTIONIS ERGO, 
VOLUMINA OPERUM SPIRITUALIUM S. IOANNIS A CRUCE, ITERUM EDITA, 
REVERENTER OBTULIT. 


Rmo P. Generale, 


Veramente graditi sono giunti al Santo Padre i volumi contenenti 
le opere spirituali di S. Giovanni della Croce e Ilaffettuoso indirizzo 
col quale la P. V. Gliene faceva devoto omaggio in nome dei suoi con- 
fratelli e sudditi. Sono libri pieni di celeste sapienza, di utili ammae- 
stramenti per le anime desiderose di cristiana perfezione, ed Ella ha 
fatto opera di santo apostolato curandone con questa nuova edizione 
una pid larga diffusione. 

Nell’esprimerle pertanto, per mio mezzo, i sensi del grato Suo 
animo, J’augusto Pontefice invia a V. P. ed all’intiero Ordine l’aposto- 
lica benedizione, pegno delle celesti grazie che su tutti invoca abbon- 
dantissime. 

Con sensi di ben sincera stima passo, dopo cid, al piacere di raf- 
fermarmi 

Di V. R. 

Roma, li 20 ottobre 1912. 


Affmo nel Signore 
R. Carp. Merry pet VAL. 

DIARIUM CURIAE 


S. CONGREGAZIONE DEL CONCILIO. 
AVVISO DI CONCORSO. 


Si notifica che nella Segreteria della sacra Congregazione del Concilio 
avra luogo il concorso all’ ufficio di Scrittore. Tale concorso si terra nell’aula 
della stessa Segreteria il giorno 16 del prossimo mese di dicembre alle ore 8 */,. 

Tutti quelli che desiderassero prendervi parte dovranno non pit tardi 
del 10 del medesimo mese di dicembre, presentare la domanda con i docu- 
menti relativi. 


Roma, 9 novembre 1912. 
O. Giorgi, Segretario. 


SEGRETERIA DI STATO. 
NOMINE. 
Con biglietto della Segreteria di Stato, il Santo Padre si é degnato di 
nominare : 
19 Ottobre 1912. — L’ Emo Sig. Cardinale Ludovico Billot, fra gli emi- 
nentissimi Porporati appartenenti alla S. Congregazione dei Riti. 


Con Brevi apostolici il Santo Padre si é degnato di nominare: 


Protonotario apostolico ad instar participantium : 


12 Ottobre 1912. — Il Rev. Dott. D. Nicola E. Navarro, Rettore del Semi- 
nario arcivescovile di Caracas. 


Prelati Domestici di S. S.: 


11 Ottobre 1912. — Mons. Benedetto Rieg, Rettore del Seminario di 
Rottemburgo. 

28 Ottobre. — I] Rev. D. Napoleone Giuseppe Roulleaux, della diocesi di 
Alexandria nella Luisiana. 


Con biglietti della Sezreteria di Stato il Santo Padre si é degnato di 
nominare: 


Camerieri Segreti Soprannumerarii di S. S.: 


9 Ottobre 1912. — Mons. Vincenzo Lopez Aveledo, dell’ archidiocesi di 


Caracas. 
— Mons. Edmondo Acufia, della medesima archidiocesi. 

9 Ottobre 1912. — Mons. Marco S. Godoy, della medesima archidiocesi. 
19 Ottobre. — Mons. Antonio Trajer, della diocesi di S. Ippolito. 


Cameriere d'onore di S. S. in abito paonazzo: 
12 Ottobre 1912. — Mons. Giacomo Rossi, della diocesi di Bergamo. 


ONORIFICENZE. 


Con Brevi apostolici il Santo Padre si é degnato di conferire le seguenti 
onorificenze : 


La Commenda dell’Ordine di S. Gregorio Magno, classe civile: 


11 Ottobre 1912. — Al Sig. Giovanni Marjoribanks Egerton, domiciliato 
a Firenze. 

21 Ottobre. — Al Sig. Conte Leone Gastone du Coétlosquet. della dio- 
cesi di Nancy. 

28 Ottobre. — Al Sig. Don Francesco de Silva y Fernandez de Hene- 
strosa, Marchese di Zahara. 


Il Cavalierato dell Ordine Piano: 


28 Ottobre 1912. — Al Sig. Don Aurelio Gomez Gonzalez, Sindaco di 
Burgos. 


Il Cavalierato dell’Ordine di S. Gregorio Magno, classe civile: 


5 Settembre 1912. — Al Sig. Santos Unzué, dell’ archidiocesi di Bue- 

nos-<Aires. 

16 Ottobre. — Al Sig. Barone Deodato de Laburgade de Belmont, della 
diocesi di Montauban. 

24 Ottobre. — Al Sig. architetto Enrico Mellet, dell’archidiocesi di Rennes. 

— Al Sig. architetto Arturo Regnault, della medesima archidiocesi. 

28 Ottobre. — Al Sig. Felice Michel, Presidente delle Conferenze di 
di S. Vincenzo de’ Paoli, nell’archidiocesi di Reims. 

— Al Sig. Giulio Périnet, Presidente onorario del Tribunale di Reims. 
— Al Sig. avv. Augusto Palle, della anzidetta archidiocesi. 


Il Cavalierato dell’ Ordine di S. Silvestro Papa: 


29 Ottobre 1912. — Al Sig. Pietro Andereggen, gia Sergente maggiore 
della Guardia Svizzera. 
— Al Sig. Augusto Imsand, Sergente maggiore della Guardia Svizzera. 


NECROLOGIO. 


29 Ottobre 1912. — Mons. Benedetto Murua y Lopez, Arciv. di Burgos. 
3 Novembre. — Mons. Francesco Jarrin, Vescovo di Plasencia. 

9 Novembre. — Mons. Francesco Baldassarri, Vescovo di Imola. 

14 Novembre. — L’ Emo Sig. Card. Alfonso Capecelatro, Arciv. di Capua. 

